 मौजूदा राजनीति च लोकें दा समर्थन हासल करने दे म्तेहान च नकाम रौहने आहले नेताएं गी बी इनामें कन्नै नवाजेआ जंदा ऐ।  लोकतांत्रिक ववस्था, खासकर विधाईका च उप्परला सदन जनता च र्को सेह् नेईं रक्खने आहले ब सत्ताधारिएं दे खास लोकें जां फ्ही चुनाएं दरान जनता पासेआ नकारी दित्ते गेदे लोकें दा पुर्नवास करने दी थाहर बनी गेदा ऐ।  इस सदन च थाहर बनाने लेई कोई खास कम्म, काबलियत जां फ्ही लोकप्रियता दी नेईं बल्के सत्ता दे उच्चे औह्‌दें उप्पर बैठे दे वरिश्ठ राजनेताएं कन्नै सरबंधे ते संपर्कें दी लोड़ हुंदी ऐ जेहड़े उनेंगी पिछले भित्तें राहें सत्ता दे गलियारें च पजाने दी मदद करदे न।  उनेंगी सत्ता दिएं गैहलिएं च होर अग्गें इस करी नेईं खिच्चेआ जंदा जे उनें जित्त हासल कीती ऐ बलके ऐसा उंदा ‘होंसला बधाने’ लेई कीता जंदा ऐ, विधानसभा दा उप्परला सदन ते बक्ख-बक्ख बोर्ड राजनीति दे मूल मतेहाने च फेल होई जाने आह्‌ले लोकें दे अड्डे बनेरे जा करदे न।  पिछले भित्तै राहें राजनीति च प्रवेश हुन इक नियम बनी गेदा ऐ।  पुत्तर, धीह्, नूंह् दे लच्छन पैह्‌ले थमां गै हर राजनैतिक पार्टी च अपनी थाहर बनाई बेई गेदे न।  भाएं ओह राश्ट्रय स्तर दी राजनीति होऐ जां फ्ही प्रांतीय स्तर दी राजनीति एह सब किश नोहाड़ा हिस्सा बनी चुके दा ऐ।  इनें नेताएं दे हारने दे बावजूद बी इनेंगी विधान परिशद जां फ्ही संसद दे उप्परले सदन च पारर्टी च बगावत गी रोकने लेई थाहर दित्ता जंदा ऐ।  उप्परले सदनें च सीटें दी कमी होई जाने दी सूरत च लोकें दा समर्थन हासल करने च नाकाम रौहने आहले इनें चहेतें गी बक्ख-बक्ख बोर्डें ते आयोगें दा. प्रमुक्ख बनाया जंदा ऐ ते इंदे चा मते हारें मंत्री दे दर्जे दिएं सुवधाएं दा नंद भोगादे न।  इक रपोट मताबक अगामी विधान परिश्द दे नामांकन लेई बी बक्ख-बक्ख सिआसी पार्टिएं दा झुकाव हाल च गै होए दे रिआसती विधानसभा चुनाएं दरान जनता पासेआ नकारी दित्ते जाने आहले नेताएं गी "अडजस्ट" करने बक्खी ऐ। 